রাজ্যসভার সাংসদ ঋতব্রত বন্দ্যোপাধ্যায়কে তিন মাসের জন্য সাসপেন্ড করল সিপিএম। এ দিন দলের রাজ্য কমিটির বৈঠকে এই সিদ্ধান্তের কথা জানিয়েছেন সিপিএম রাজ্য সম্পাদক সূর্যকান্ত মিশ্র। সূত্রের খবর, ব্যক্তিগত জীবনযাত্রা এবং সাংসদ পদের অপব্যবহারের অভিযোগেই সাসপেন্ড করা হল ঋতব্রতকে।
আরও পড়ুন 
বধূ নির্যাতন ছাড়াও নারীঘটিত কেচ্ছার অভিযোগ, জীবন ঠিক কেমন কমরেড ঋতব্রতর!
সিপিএম সূ্ত্রের খবর, ফেসবুকের মতো সোশ্যাল মিডিয়াতেও ঋতব্রতর ব্যক্তিগত জীবনযাপন নিয়ে সরব হয়েছিলেন দলেরই অনেক সদস্য সমর্থক। শুধু তাই নয়, বামেদের সাম্প্রতিক নবান্ন অভিযানকে কেন্দ্র করেও অভিযোগ ওঠে ঋতব্রতর বিরুদ্ধে। অভিযোগ, ওই দিন দলের নেতা, কর্মীরা পুলিশের সঙ্গে সংঘাতে গিয়ে আহত হলেও মিছিল শুরু হওয়ার কিছুক্ষণের মধ্যেই নিরাপদ স্থানে আশ্রয় নেন এই তরুণ সাংসদ। সেই অভিযোগও জমা পড়েছিল দলের শীর্ষ নেতৃত্বের কাছে। 
সাংসদের বিরুদ্ধে ওঠা সমস্ত অভিযোগ খতিয়ে দেখতে তিন সদস্যের কমিশন গঠন করেছে সিপিএম। এই তদন্ত কমিশনে রয়েছেন মহম্মদ সেলিম, মৃদুল দে এবং মদন ঘোষ। আগামী তিন মাসের মধ্যে ওই কমিশন রিপোর্ট দেবে। এর পরেই ঋতব্রতর ভাগ্য নির্ধারিত হবে।
আরও পড়ুন
দলের পয়সায় ‘বাবুগিরি’? সোশ্যাল মিডিয়ায় ছবি নিয়ে চরম বিতর্কে ঋতব্রত
গত ফেব্রুয়ারি মাসেও একবার বিতর্কে জড়িয়েছিলেন এই সিপিএম সাংসদ। শিলিগুড়িতে ইস্টবেঙ্গল-মোহনবাগান খেলা দেখার সময় ঋতব্রতর হাতের দামি ঘড়ি এবং সাংসদের জীবনযাত্রার মান নিয়ে ফেসবুকে প্রশ্ন করেছিলেন এক সিপিএম সমর্থক। ক্ষুব্ধ ঋতব্রত ওই সমর্থকের অফিসে ই-মেল করে তাঁর বিরুদ্ধে অভিযোগ জানান।সেই সময়ে ঋতব্রতকে সতর্ক করে ছেড়ে দেওয়া হয়েছিল। সেই ঘটনার পরেও সাংসদের জীবনযাপন নিয়ে একাধিক অভিযোগ ওঠায় এবার দলের রোষে পড়তে হল ঋতব্রতকে।